ABS CBN Cebu: November 2011\nArangkada of Leo Lastimosa for December 1, 2011\nHusay ni Bonifacio\nNiang kabahin sa testimoniya ni Andres Bonifacio sa court martial nga giduma nilang Koronel Pantaleon Garcia ug Major Lazaro Makapagal niadtong Mayo 4, 1897 sa Naic, Cavite nga nisilot niya og kamatayon sa pasangil nga naglaraw paglumpag sa gobyerno ug pagpapatay ni Emilio Aguinaldo (ang kinatibuk-ang transcript gimantala ni Teodoro Kalaw niadtong 1926):\n"Ang mga sundawo niabot sa bay nga akong gipuy-an (sa Limbon, Indang, Cavite). Ang ilang pangu (si Koronel Agapito Bonzon) nananghid nga makigsulti nako. Nisaka siya sa hagdanan ug nipasabot nga gisusi nilang mga huhungihong nga ang akong mga sakop mobanhig nila.\n"Pagkakita niya nga ang akong mga sakop nagpabilin sa ilang mga bay, nangayo siya og pasaylo. Ako siyang gipasaylo ug gipasanginlan ang mga kaaway nga maoy nangintriga. Nagsawo mig kaon ug dihang nanamilit ako siyang gipabawonan og pipila ka kahang sigarilyo.\n"Human sa pila ka gutlo, gipahibawo kong gilibotan sa mga sundawo ang akong mga sakop, way usa nilang gipabiya ug gisakmit ang mga armas sa mga nibiya. Gisiksik ang kabalayan ug gidakop ang mga magamit nga saksi. Akong gipasusi ang kasayuran. Nagpada ko og tulo ka mensahero, silang Kapitan Martin sa Silang, Santos Nocom ug pagka alas-10 sa gabii si Dorong Puti. Giingnan sila nga di kinahanglang mopasabot ang mga sundawo.\n"Pagka sunod buntag, ang mga sundawo ni Koronel Yntong (Agapito Bonzon) nagpabuto og kalima ginamit ang Mauser. Wa mobawos ang akong mga sakop. Gisinggitan nako si Major Benito Torres nga way magpabuto kay ang mga sundawo among mga igsuon ug angayng magsabot ang mga opisyal sa duha ka pundok.\n"Apan gitionan sa mga sundawo ang akong mga sakop ug gisiyagitan nga ang way uwaw nga "Supremo," nga nikawat sa ilang kuwarta, kinahanglang moatubang nila. Akong giduol ug gigakos ang mga sundawo ug giingnan, "Akong mga igsuon, wa koy gihimo nga pakauwaw ug wa manghilabot og kuwarta."\n"Nagpabuto ang sundawo nga gisugo sa usa ka major. Ang bala niagi sa akong abaga ug niigo sa dughan sa tawo sa akong luyo. Nisinggit na sab ko, "Mga igsuon, tan-awa ang inyong gipatay. Tagalog siya sama ninyo." Wa sila maminaw, namusil hangtod nga natumba ko. Giduol ko og opisyal ug gibunalan sa akong tutonlan.\n"Si Koronel Yntong nipugos sa akong asawa pagkuyog niya sa bay nga way laing tawo aron pagbuong sa iyang kadungganan. Salamat sa pagpugong sa ubang opisyal, wa matuman ang daotan niyang tinguha.\n"Pag-abot namo sa Indang, ang major nisuway pagsakmit sa akong asawa, nga nag-atiman sa akong samad. Salamat sa iyang pakiluoy ni Tomas Mascardo, nga naatol nga didto pagkahitabo, wa siya makuha.\n"Mao ra ni ang akong ikasulti sa ngan sa Ginoo ug sa akong Yutang Natawhan. Ang katawhan sa Limbon ug bisan ang mga opisyal ug mga sakop ni Koronel Yntong makamatuod sa akong gipanulti."\nposted by cebu @ 11:38 AM 0 comments\nArangkada of Leo Lastimosa for November 29, 2011\nSi Glo ug ang kartero\nHaskang hilasa sa mga turutot ni kanhi presidente Gloria Arroyo nga nipasidaan nga makadaot sa kadungganan sa nasud kon prisuhon ang ilang amo. Matod nila maubos pag-ayo ang tan-aw sa ubang kanasuran kon di tang kahatag og tukmang respeto ngadto sa kanhi presidente. Nipadayag sila og kahadlok nga ang langyawng mga negosyante moislag ug di na mobubo sa ilang puhonan dinhi kon isipon sa pamunoan ni Presidente Noynoy Aquino nga ordinaryong sinumbong si Arroyo.\nAmbot diing langoba nagpuyo ang mga itoy ni Arroyo. Ambot nganong alang nila mora man og mas dakong atraso ang pagtaral ni Arroyo sa hukmanan kay sa pagtino nga makatubag inay magdalidali siya og ikyas.\nAngayng pahibaw-on silang Arroyo ug iyang mga kakonsabo nga:\nDi makadaot alang sa Pilipinas kon hingpit nga ipatuman ang balaod bisan kinsay hingtungdan ug bisan kinsay maig-an, ma-kanhi presidente o ma-basurero man;\nDi maubos ang pagtan-aw sa ubang kanasuran kon igo lang ipatigbabaw ang sistema sa hustisya bisan batok sa mga sinumbong nga modemanda nga tahuron sila; ug\nDi mahitabong moislag ang langyawng mga negosyante kon sama sa ordinaryong mga sinumbong paninglan sab silang Arroyo ug ubang mga hawod sa kuwestiyonable nilang mga transaksiyon, labi na kadtong nakaapiki sa mga negosyante--lokal man o langyaw.\nAngayng pasabton silang Arroyo ug iyang mga turutot nga:\nAng labing dakong tinubdan sa kauwawan sa Pilipinas mao ang atong kapakyas paggukod sa labing dagkong mga opisyal sa gobyerno nga nagpatuyang paglimas sa nasudnong katigayonan;\nAng ikaduhang labing dakong tinubdan sa atong kauwawan mao ang atong daling paghikalimot sa mga atraso, pagpadani sa kinawat nga kuwartang ipabaha atol sa kampanya ug buta nga pagpili bisan sa labing kawatan ug abusado; ug\nPosibleng magpadayon ang duha ka labing dagko natong kauwawan kon sama sa nangaging mga kawatan palutson lang gihapon si Arroyo, hatagan og mas dakong importansiya ang pagtahud sa iyang kanhi buhatan, inay pagpriso ug pagsilot niya.\nMaong daghang nihangop sa pagpangunay ni Pasay City Regional Trial Court Judge Jesus Mupas pagsusi sa posibleng kabalhinan ni Arroyo kon mogawason na sa St. Luke's Medical Center. Labi na nga giapil pagsusi ni Mupas ang Southern Police District headquarters nga nanglimpiyo ug namintal na sa ilang kanhi press office alang sa kanhi presidente.\nGisusi sang Mupas ang Philippine Orthopedic Center, Veterans Memorial Medical Center, Veterans Memorial Medical Center ug AFP Medical Center. Giapil sab hinuon ang bay ni Arroyo sa La Vista Subdivision sa Quezon City.\nHinaot nga ang init nga pagsunod sa katawhan sa kaso makapahinumdom nilang Mupas ug sa tanang hingtungdan nga sa mga mata sa balaod nga ang bugtong kalainan nilang Arroyo ug sa kartero nga gipasanginlang nangawat sa P200 sa suwat nga iyang gihatod mao nga ang nauwahi makapiyansa alang sa iyang temporaryong kagawasan.  leo_lastimosa@abs-cbn.com\nposted by cebu @ 3:19 PM 0 comments\nArangkada of Leo Lastimosa for November 28, 2011\nSukmat sa tanlag\nKinsa may angayng silotan: Ang namakak? O ang wa motuo sa bakak?\nGikatakdang hukman sa Korte Suprema karong semanaha ang petisyon ni kanhi presidente Arroyo nga angayng sagpaon og contempt ang mga nisupak sa temporary restraining order (TRO) batok sa watchlist order (WLO) nga giluwatan sa Department of Justice (DOJ) batok sa magtiayong Arroyo:\nIpatigbabaw ba lang gihapon nilang Chief Justice Renato Corona ug sa mayoriya sa mga mahistrado ang napamatud-ang bakak nga pangangkon ni Arroyo nga grabe ang iyang kahimtang ug nga kon di siya palargahon mahimong di na maayo ang iyang sakit?; ug\nSilotan ba gyod si Justice Secretary Leila De Lima nga napamatud-ang sakto sa iyang pagduda sa pangangkon ni Arroyo?\nKon hinayunon lang gihapon nilang Corona ug kaubanan ang pagsagpa og contempt nilang De Lima ug sa mga kawani sa Buro sa Imigrasyon nga nibabag sa paglarga unta ni Arroyo agi sa Ninoy Aquino International Airport (NAIA) niadtong Martes sa gabii, mapamatud-an na gyod ang pagduda sa katawhan nga di diay sila tinuoray nga mga alagad sa hustisya kon dili mga itoy diay ni Arroyo nga maoy nagtudlo nila.\nKon gusto nilang Corona ug kaubanan nga mamawi, ug aron pagmatuod nga di sila konsabo ni Arroyo, angay silang mangayo og pasaylo sa ilang pagdalidali pagluwat og TRO sa way pagpaminaw sa mga argumento sa gobyerno, nga makabisto unta og mas sayo sa pamakak ni Arroyo.\nUg kon tinuoray gyong nagpakabana ang Korte Suprema sa pagpanalipod sa kaligdong sa sistema sa hustisya sa nasud, angayng sublion ang salida sa mga abogado ni Arroyo. Silang Atty. Ferdinand Topacio ug Atty. Raul Lambino nagpatuyang pag-imbento og bisan unsa na lang sakit nga mahunahunaan alang sa ilang kliyente.\nDihang nagdumili ang mga doktor sa St. Luke's Medical Center pagdason sa ilang mga bakak, labi nang pagpamugos nila pagpapirma sa certification nga si Arroyo dunay bag-ong injury sa iyang lower spine, nagdalidali silang Topacio, Lambino ug ubang mga abogado pagpahibawo sa Pasay City Regional Trial Court nga makahimo na diay si Arroyo pagbiya sa ospital ug busa angayng nang i-house arrest.\nLabaw sa tanan, angayng tagsatagsaon nilang Corona ug kaubanan pagpaminaw ang ilang konsiyensiya unsay tubag sa mosunod nga mga pangutana:\nPadayon ba silang mopalabi sa giisip nga obligasyon pagbayad sa dakong utang kabubut-on sa pagtudlo ni Arroyo nila sa labing taas nga hukmanan; o\nSugdan na ba pagsalikway ang personal nilang interes ug mao nay ipatigbabaw ang mas mahinungdanong interes sa nasud ug sa katawhan; o\nDi na lang moapil paghusay sa mga kaso nga magkabangga ang mga interes ni Arroyo ug sa nasud; o\nKon wa gyoy igong kaligdong ug kaisog pagpatigbabaw sa hustisya, di kaha maayong mosunod silang kanhi Ombudsman Merceditas Gutierrez pagpili sa mas malinawong pagretiro?  leo_lastimosa@abs-cbn.com\nposted by cebu @ 11:35 AM 0 comments\nArangkada of Leo Lastimosa for November 27, 2011\nDuha ka sipyat\nKarong nabisto nang kamatuoran sa kontrobersiya sa pagbiya unta ni kanhi presidente Arroyo aron magpatambal sa gawas sa nasud, nabantang sab ang labing menos duha ka sayop nga nahimo sa Korte Suprema:\nGiluwatan nila ang temporary restraining order (TRO) bisan wa pa mahingpit ang panginahanglan sa pagtudlo ni Arroyo og legal nga representante sa iyang mga kaso samtang tua siya sa gawas sa nasud; ug\nNagpailad sila sa pangangkon ni Arroyo nga grabe kaayo ang iyang kahimtang, nga way doktor nga takos nga makatambal niya dinhi ug nga kon di siya palargahon dayon kuyaw nga di na maayo ang iyang sakit.\nDi makapangangkon silang Chief Justice Renato Corona ug ang mayoriya sa mga mahistrado nga nisunod niya nga nalipat lang sila. Ang mga doktor sa St. Luke's Medical Center niluwat og certification nga maayo na si Arroyo ug nga kon way komplikasyon mahibalik nang naandan niyang kahimsog sa mosunod nga unom ngadto sa walo ka buwan. Apan ambot unsay nakaon nilang Corona ug kaubanan gilaktawan nila ang certifications.\nGipahibawo sab sila sa dakong sayop sa special power of attorney nga gihatag ni Arroyo ngadto ni Atty. Ferdinand Topacio. Apan bisan pa sa nabisto nga buslot, niinsistir silang Corona ug kaubanan pinaagi sa pinangga nilang tigpamaba nga si Jose Midas Marquez nga epektibo ang TRO ug nga angayng motuman ini si Justice Secretary Leila De Lima.\nDi hinuon tang kapaabot nga moangkon ang Korte Suprema sa ilang kasaypanan. Labaw nang di tang kapaabot nga mangayo og pasylo sa ilang mga sipyat sa mga kaso ni Arroyo. Sama nga wa sila moangkon nga nasayop sa pagbalitok sa kaso sa Philippine Airlines (PAL). Sama nga wa mangayo og pasaylo sa kadaghan uyamot nga pagbalibali sa legalidad sa 16 ka labing bag-ong mga dakbayan.\nKay ang tanang hukom sa Korte Suprema mamahimong balaod. Wa tay laing kapilian gawas sa pagtuman. Hangtod nga ang mga mahistrado mobali sa ilang mga baruganan.\nApan ang kaligdong sa Korte Suprema namantsahan na sa makadaghang higayon. Nagpagamit ang mayoriya sa mga mahistrado sa diktadura ni anhing presidente Ferdinand Marcos. Dihang gitudlo ni Arroyo silang Corona ug kaubanan, wa say kukaikog nga nagdupadupa sa binuang nga mga transaksiyon sa niaging pamunoan.\nUnsaon man nato pagbadlong ang Korte Suprema nga klarong tua kapusta sa pikas nga di mameligrong sagpaon og contempt? O kondenahon sa mga abogado nga nagpatuong mahigugmaon sa "rule of law" apan nagpakabuta sa mga eskandalo sa labawng hukmanan? Kadasonan ba nato ang mga awhag sa inhibition ug impeachment nga di kapasanginlan nga kabahin sa maniobra sa Malakanyang paghuyang sa Korte Suprema?\nKutob na ba lang sa pagpangindahay nga unta di na pun-an sa labawng hukmanan ang nagtipun-og nang mga sayo sa paghukom sa dugang mga petisyon ni Arroyo sunod semana?  leo_lastimosa@abs-cbn.com\nposted by cebu @ 1:36 PM 0 comments\nArangkada of Leo Lastimosa for November 26, 2011\nKubit sa bakak\nTan-awa ra gud ning mga abogado ni kanhi presidente Gloria Arroyo. Haskang liwata sa ilang kliyente. Way tihiktihik ang pamakak. Sa way pagtagad nga nisiwil nang uban nilang bakak. Dihang nabisto na gyod ang ilang pamakak, gisapawan pa gyod og laing pamakak. Nagtuo gyod tingali nga amaw tang tanan nga moyanguyango lang gihapon sa naglut-od na nilang pamakak.\nSilay nangangkon nga luya si Arroyo, di ganahang mokaon, nisamot kahuyang, may bag-ong sakit sa iyang lower spine, nagmagul-anon, may kagaw sa iyang dakong tinai, may diarrhea, may anorexia, nagngulngol ang iyang liog, mga kamot ug tiil. Sa laktod, himatyon.\nAng mga doktor ni Arroyo sa St. Luke's Medical Center di makayanuyano pagsukwahi sa mga pangangkon sa mga abogado. Way nahimo pagbadlong ni Arroyo dihang nagsul-ob og halo vest, bisan neck brace na lang untay gikinahanglan, sa pag-adto sa NAIA ug pagpa-mugshot sa kapolisan. Ug wa kabaraw sa bisan unsa na lang bag-ong sakit nga giyamyam sa mga abogado.\nMaayo na lang nga gisupinahan sila sa Pasay City Regional Trial Court nga naghusay sa kasong electoral sabotage batok ni Arroyo. Sa kataposan, may kahigayonan na gyod sila pagsulti sa tinuod. Ang kadagkoan sa St. Luke's nipasalig nga di nila tagoan ang kahimtang sa panglawas ni Arroyo.\nNakamatngon nga hapit na mahukasi ang ilang bakak, ang mga abogado ni Arroyo niboluntaryo pagpahibawo sa korte nga himsog nang ilang pasyente ug mahimo nang pagawason sa ospital. Gidalidali pagbakwi ang petisyon sa hospital arrest ug gipulihan dayon og awhag nga house arrest.\nHaskang bagaang mga abogadoha. Way bisan gamay na lang lama sa kaikog ang ilang bayhon. Di kabahin sa nangalisbo nilang bokabularyo ang mga pung pagpangayo og pasaylo sa ilang pagpangilad sa publiko. Sa kadugay na tingali nilang sikitsikit hingpit na silang natakdan sa kagaw ni Arroyo sa unli nga pagpanunto ug unli nga pagpapating.\nApan ang kubal sa dagway sa mga abogado wa ra sa kumingking sa ilang kliyente. Nailad niya ang mayoriya sa Korte Suprema (kana kon wa sila makigsabot daan sa kampo ni Chief Justice Renato Corona) nga kinahanglang molarga dayon siya alang sa Singapore, Espanya ug ubang kanasuran nga dunay mas takos nga mga eksperto nga makatambal sa naayo na diay niyang sakit.\nNangahas pa gyod si Arroyo pagsakaysakay og wheelchair, sinul-ob ang buhok nga wa sudlaya ug mga hiraminta nga wa na diay kinahanglana, aron pag-ilad na sab sa makausa pa sa katawhan, nga gipakaingon niyang na-syut sa iyang bolsa sa siyam ka tuig niyang pamunoan. Apan bisan sa kadaghan sa retiradong mga heneral ug ubang alimatok nga kuyog niya, wa siyang kalarga.\nUg ang labing pait nga kamatuoran ang nihasmag ni Arroyo: Way bisan usa nga nialsa ni nagprotesta pagkubit sa iyang bakak.  leo_lastimosa@abs-cbn.com\nposted by cebu @ 2:38 PM 0 comments\nArangkada of Leo Lastimosa for November 25, 2011\nHangtod kanus-a si Presidente Noynoy Aquino nga makaagwanta sa Korte Suprema ni Chief Justice Renato Corona? Samtang makapangangkon si Corona nga di tanang lakang sa pamunoang Aquino ang ilang gibabagan--sama sa ilang pagpatigbabaw sa legalidad sa pag-uswag sa piniliay sa Autonomous Region in Muslim Mindanao (ARMM)--basurahan ang gipadulngan sa tanang pagsuway pagsusi sa mga binuhatan sa pamunoan ni kanhi presidente Gloria Arroyo.\nAng pagsalikway nilang Corona ug kaubanan sa pagtukod sa Truth Commission nga pangulohan unta ni kanhi Chief Justice Hilario Davide Jr. maoy pagmatuod nga di sila mangiyugpos ni magtan-aw lang sa pagtuman ni Aquino sa iyang saad nga gukdon, taralong sa hukmanan ug silotan ang mga kawatan sa panudlanan sa katawhan.\nMahimo bang pangilisan ni Aquino ang mga sakop sa Korte Suprema nga klarong tua kapusta ni Arroyo sa way pagsakripisyo sa kaligdong sa tibuok institusyon? Kuwestiyonable ang pagtudlo ni Arroyo kang Corona apan ang mayoriya sa mga mahistrado, nga pulos sab tinudlo ni Arroyo, nisinina og legalidad sa klarong midnight appointment.\nMay igong mayoriya si Aquino sa House of Representatives aron pag-impeach nilang Corona ug kaubanan. Mahimo ganinang makakuha sab og igong boto sa Senado pagkonbikto ug pagpalagpot nila gikan sa katungdanan. Apan unsaon niya pagbatok ang naandan nang pagtuo nga bisan unsay isulti o buhaton sa labawng hukmanan, bisan nangalisbo nang mayoriya sa mga sakop, maisip nang mga balaod nga kinahanglang tumanon.\nAng napakyas nga pagsuway nilang Corona ug kaubanan pagpa-ikyas ni Arroyo di maoy kataposan sa padaylang nilang maniobra pagpanalipod sa giisip nga tinuod nilang bosing. Mahimo nilang isalikway ang panel sa Commission on Elections (Comelec) ug Department of Justice (DOJ) aron mabasura ang kasong electoral sabotage batok ni Arroyo.\nMahimo gani nilang ideklarar nga way hurisdiksiyon ang Pasay City Regional Trial Court sa kaso kay angay ning ipasaka sa Sandiganbayan nga, nakatag-an ka, utro sang gidominahan sa mga tinudlo ni Arroyo. Di kang kasupak sa bisan unsang hukom sa Korte Suprema. Gawas lang kon ang mga mahistrado mismo--sama sa ilang gihimo sa mga kaso sa PAL ug 16 ka bag-ong dakbayan--magbalibali sa ilang baruganan.\nUnsay nahibiling kapilian ni Aquino? Ang wa paabutang kalamposan pagtangtang ni kanhi Ombudsman Merceditas Gutierrez maayong giya: Gipasakaan og impeachment complaint sa House, gipalig-on pag-ayong ebidensiya, gipasabot ang katawhan sa panginahanglan pagtangtang niya, hangtod nga si Gutierrez nay boluntaryong nibiya.\nMahimo sang pasakaan og impeachment complaints silang Corona ug kaubanan, palig-unon ang mga ebidensiya ug pasabton ang katawhan nganong kinahanglan silang palagputon. Kon bisan sa kalig-on sa mga ebidensiya ug kasibaw sa sentimento sa kinabag-an batok nila, magpapating silang Corona ug kaubanan, kinahanglang andam ang pamunoang Aquino pagsubay ug paglahutay sa proseso sa hingpit nga pagpalingkawas sa institusyon sa Korte Suprema gikan sa nangalisbong mga gaway sa kawatang pamunoan.  leo_lastimosa@abs-cbn.com\nposted by cebu @ 3:04 PM 0 comments\nArangkada of Leo Lastimosa for November 24, 2011\nHukas sa publiko\nAng pagkisikisi sa mga turutot ni kanhi presidente Gloria Arroyo sa pagpanggawas sa iyang mugshots nga kinuha sa kapolisan nakapahinumdom nako niadtong higayon nga si Arroyo naminaw sa iyang PR consultants ug nagsige og usab-usab sa iyang imahe. Sa usa ka semana, nikalit og kalumo ang iyang panagway, nilulot ang iyang mga mata, niaghop ang iyang tingog ug nideklarar sa iyang kaugalingon nga inahan sa nasud. Pagka sunod semana, nigahi ang iyang tingog, nitig-a ang iyang dagway, nipakita sa iyang kumo ug nipasidaan nga iyang pulbuson ang Abu Sayyaf ug terorismo.\nPagligid sa laing semana, si Arroyo ang nangunay pagpresentar sa mga dinakpan sa kapolisan. Ang mga dinakpan gideklarar ni Arroyo atubangan sa mga kamera nga pagmatuod sa determinado niyang kampanya batok sa krimen. Pipila sa dinakpan inosente sa mga krimen nga gipasangil batok nila. Apan gihukasan sila atubangan sa tibuok nasud kay naatlan nga niadtong semanaha pagka crime buster ang gisugyot sa image makers ni Arroyo.\nMaapiki unta si Arroyo kon ang iyang salida gihimo pa sa laing nasud diin gidili ang paghingan, labi na ang pagladlad atubangan sa media, sa mga suspitsado nga wa pa kapasakai og kaso. Sa uban ganing mga nasud, kanganlan lang ang mga dinakpan kon mahuman na ang pasiunang imbetigasyon sa piskaliya ug mapasaka na ang kaso sa hukmanan. Wa hinuon nang balaora dinhi sa ato.\nSama nga wa say balaod dinhi sa ato nga nagdili sa pagpublikar sa mugshots. Maong way naglangas dihang gi-piyestahan ang mugshots ni kanhi presidente Joseph Estrada niadtong 2001. Nga klarong may pagtugot, ug posible ganing gidasig ug gipasiugdahan sa pamunoang Arroyo. Ambot nganong nikalit lang og kalami ang kampo ni Arroyo pagpaburot sa right to privacy. Lahi gyod tingali ang bation kon ikay hukasan sa publiko.\nDaghan nang gipatuong mugshots ni Arroyo nga nanggawas sa wa pa ipublikar ang labing uwahi niyang mga hulagway. Bisan niadtong siya pa ang nagtungkawo sa Malakanyang, giwarawara na sa mga nagprotesta sa kadalanan ang ilang mugshots ni Arroyo nga gimarkahan sa mga krimen nga gipasangil batok niya.\nAng labing uwahing mugshots ni Arroyo klaro nga mao ang gikuha sa kapolisan sa luho niyang presidential suite sa St. Luke's Medical Center niadtong Sabado sa hapon. Gilalisan na lang tukma ba ang mga marka ubos sa mga hulagway.\nUsa sa gipresentar ni Arroyo niadto nasaypan lang. Siyay whistleblower sa anomaliya sa bangko sa gobyerno. Inay tul-iron, gipaundayonan ang sayop. Giapil na lang pagkiha ang kawani nga angay untang pasidunggan. Usa sab sa naigo sa watch list order ni Arroyo niadto mao ang aktibista nga sama niya og sakit sa bukog. Wa kagawas kay way katakos ni koneksiyon sa Korte Suprema.\nSilang duha, labaw sa bisan unsang mugshots, posibleng maoy tinuod nga naghamok karon sa kinatulgan ni Arroyo.  leo_lastimosa@abs-cbn.com\nposted by cebu @ 2:45 PM 0 comments\nArangkada of Leo Lastimosa for November 22, 2011\nMorang doktor, M.D.\nAron di ka maglibog sa tinuod nga kahimtang sa panglawas ni kanhi presidente Gloria Arroyo, palihug hunong na og paminaw sa "medical bulletins" nga giluwatan sa iyang mga abogado ug ubang mga alyado. Kay sama nato kutob ra sila sa pangagpas ug pagbanabana. Wa silay katakos sa pagsusi sa panglawas sa kinaham nilang pasyente.\nAng labing kasaligang tinubdan sa kasayuran sa kahimsog ni Arroyo mao ang iyang mga doktor. Nga gipangunayan niya pagpili ug hingpit nga gisaligan sa pag-atiman sa iyang panglawas. Binayran silang Arroyo, di sa gobyerno, busa di kapasanginlan sa mga suod ni Arroyo nga tua kapusta sa pikas.\nUg sukwahi sa paukyab nilang Atty. Ferdinand Topacio, Atty. Raul Lambino ug tigpamaba Elena Bautista-Horn nga luya si Arroyo, nga taas kaayo ang presyon sa iyang dugo, nga wa na siya mokaon, nga maglisod na siya pagbangon, nga nagsige siya og diarrhea, nga may infection siya sa tinai, nga gibombahan siya og antibiotics ug nga himatyon na siya, mas madasigon ang taho sa iyang mga doktor.\nMatod sa mga doktor sa St. Luke's Medical Center nga nagtinabangay pag-atiman ni Arroyo arang-arang na ang iyang panglawas. Subli nilang gipasalig nga hingpit nang maayo ang pasyente sa mosunod nga unom ngadto sa walo ka buwan. Gawas lang kon dunay motumaw nga grabeng komplikasyon.\nSi Dr. Juliet Gopez-Cervantes, ang pangu sa medical team ni Arroyo, nagdumili pagdason sa mga pangangkon nga nisamot kaluya, gikapoy pag-ayo ug hingpit nga nagmagul-anon si Arroyo human babagi sa iya untang paglarga sa Ninoy Aquino International Airport (NAIA) Terminal 1 niadtong Martes sa gabii.\nAmbot nataligam-an ba lang, o pagbuot gyod sa kahigayonan, ang nahaunang certification ni Cervantes sa kahimsog ni Arroyo nasukip sa petisyon nga gisang-at sa Korte Suprema. Nakumbinser ang mayoriya nga gipangulohan ni chief Justice Renato Corona sa pagpalarga ni Arroyo. Apan nalilian ni Associate Justice Maria Lourdes Sereno ang nagkasungi nga pangangkon ni Arroyo ug sulti sa iyang mga doktor.\nNiang mas detalyadong kasayuran sa ubang mga doktor:\nSi Dr. Mario Ver, orthopedic surgeon ni Arroyo, nipasalig nga "remarkable" ang "improvement" sa iyang "neurologic status" ug wa na sakiti sa iyang liog, mga bukton, mga kamot, o pagbanhod sa ibabaw nga bahin sa iyang lawas;\nSi Dr. Bernie Laya, Radiology Institute Director sa St. Luke's, nipahibawo nga ang "implant device" wa maluag ni mabalhin sa liog ni Arroyo, gani dunay nay bag-ong bukog nga nitubo sa anterior column gikan sa C3 ngadto sa C7 sa iyang cervical spine; ug\nKon gipakaingon nimo nga gisakitan si Arroyo paglihok sa iyang liog, angay kang mahibawo nga ang halo vest gipulihan na sa mas humok nga brace ug gitambagan si Arroyo sa pagsige og lihok sa iyang liog aron mas daling mamaayo.  leo_lastimosa@abs-cbn.com\nposted by cebu @ 2:39 PM 0 comments\nArangkada of Leo Lastimosa for November 21, 2011\nSakpan, Your Honor\nNabisto nang tinuod nga baraha sa Korte Suprema. O kon di man sa tibuok institusyon, nilang Chief Justice Renato Corona, sa mayoriya sa mga mahistrado ug sa ilang tigpamaba. Di diay balido ang temporary restraining order (TRO) nga ilang giluwatan niadtong Martes sa gabii, nga maoy giwarawara ni kanhi presidente Gloria Arroyo aron unta makasibat ngadto sa gawas sa nasud.\nSalamat sa pagbabag ni Justice Secretary Leila De Lima, nahibaw-an nga giluwatan ang TRO bisan wa katuman si Arroyo sa usa sa tulo ka panginahanglan nga gipahamtang sa Korte Suprema sa iyang paglarga. Kon di pa tungod sa kaisog ni De Lima, makasibat unta si Arroyo tungod lang sa TRO nga gidalidali ug wa magkadimao.\nAng wa matuman ni Arroyo mao ang ikaduhang kundisyon nga gipahamtang sa Korte Suprema: Ang pagtudlo og legal nga representante sa mga kaso nga ilang giatubang. Ang mga rason? Ang pagharab-harab ni Arroyo nga makalarga ug ang pagpaundayon sa Korte Suprema sa iyang gibati.\nAng Special Power of Attorney nga nagtudlo ni Atty. Ferdinand Topacio isip representante ni Arroyo, nga gidalidali paghimo human luwati sa Korte Suprema ang TRO niadtong Martes sa hapon, wa magkadimao. Naapil ang mosunod nga kuwestiyonableng linya: To produce summons or receive documentary evidence. Nganong si Topacio man intawon ang moluwat og summons? Klarong kalapasan sa ikaduhang kundisyon sa Korte Suprema.\nSa ato pa, absuwelto si De Lima. Kadto diayng kopya sa TRO nga gipamugos paghatag sa mensahero sa Korte Suprema ngadto sa nangandado nang buhatan sa Department of Justice (DOJ) niadtong Martes sa gabii, nga gibalik na sab nila paghatag pagka Miyerkules sa buntag, depektuso ug busa di balido.\nUnsa man karon ang kalapasan nga nahimo ni De Lima. Sagpaon ba gihapon siya og contempt sa wa pagtuman sa depektusong TRO? Multahan ug prisuhon ba gihapon ang taga Buro sa Imigrasyon nga niisnab sa TRO nga di balido?\nKinsay sad-an sa pagdalidali pagluwat og TRO bisan wa matuman ang ikaduhang kundisyon? Ang clerk of court sa Korte Suprema. Nga klarong nalipat tungod sa pagdalidali nilang Topacio ug ubang mga abogado ni Arroyo.\nKinsay laing sad-an? Si Atty. Jose Midas Marquez, ang tigpamaba sa Korte Suprema. Siyay nagsige og hudlat ni De Lima sa way pagsusi balido ba ang TRO. Ug bisan naklaro nang depektuso ang TRO human sa dinaliang en banc session sa mga mahistrado niadtong Biyernes sa udto, si Marquez nangilad lang gihapon sa publiko nga epektibo ang TRO.\nKinsay mas dakong sad-an? Si Corona. Siyay utok sa pagpaggamit sa Korte Suprema sa iyang amo nga gigil-asan na sa daghan uyamot nga mga kaso nga nag-ung-ong batok niya. Iyang giduhig ang tibuok institusyon pagbayad sa dakong utang kabubut-on.  leo_lastimosa@abs-cbn.com\nposted by cebu @ 2:47 PM 0 comments\nArangkada of Leo Lastimosa for November 20, 2011\nTinuod nga sakit\nSi kanhi Comelec chairman Benjamin Abalos Sr. gidali pagda sa tambalanan sa Mandaluyong sa wa pa matino nga hinungdan. Wa siya maapil sa kasong electoral sabotage nga gipasaka ni Comelec Chairman Sixto Brillantes Jr. batok ni kanhi presidente Gloria Arroyo. Apan ang paggawas na sa warrant of arrest batok ni Arroyo mahimong nakapapugwat ni Abalos nga sa mosunod nga mga adlaw maapil na siya ning kaso nga di kapiyansahan.\nO tingali tungod sa edad. Si Abalos, 76, mas hamtong kay ni Arroyo, 64. Bisan si Brillantes, 71, gikatahong bag-o lang nakagawas sa ospital sa pagpasaka sa kaso batok ni Arroyo niadtong Biyernes.\nApan ang sakit mao nay kinaham nga panagang sa gamhanang mga politiko ug adunahang mga negosyante nga naapiki sa mga kaso. Sa wa pa masakpi, mangangkon sa matag kahigayonan nga himsog sila ug way suliran sa panglawas. Kon makiha, labi na kon padung nang posasan, modayon og tumaw ang bisan unsa na lang sakit--pulos ra ba gyod makamatay.\nSi kanhi first gentleman Mike Arroyo isog ug baskog kaayong manaway nga diktadura nang pamunoan ni Presidente Noynoy Aquino. Apan matag higayon nga maapiki og bag-ong kaso, modayon og kaluya ug mopahinumdom sa tanang hingtungdan nga may grabe siyang sakit sa kasingkasing. Way kalainan ni Celso delos Angeles, nga kalit gitugkan og kanser sa tutonlan pag-ulbo sa eskandalo sa iyang Legacy banks.\nHinaot nga sa ilang paningkamot paglikay nga kapasanginlan nga way kukaluoy nilang gigukod ang masakiton nga si kanhi presidente Arroyo, di masobrahan ang paghatag sa tanang pabor sa Malakanyang. Dihang nakiglalis pa sa Korte Suprema, nangugat ang mga abogado sa gobyerno nga di himatyon si Arroyo. Karong napugngan nang paglarga, kuwang na lang og diyutay nga ingnon ang kapolisan nga di ipatandog si Arroyo.\nBisan gidakop na, si Arroyo nagpabilin nga di himatyon. Ug nagpabiling luho ang iyang kuwarto sa St. Luke's Medical Center. Kasaligang mga tinubdan nagbutyag nga ang kuwarto ni Arroyo balor og P50,000 matag adlaw.\nLabaw sa tanan, hinaot nga andam na gyod ang mga abogado sa gobyerno sa mosunod nga gubat sa korte uban sa labing banggiitan nga mga abogado ni Arroyo. Hinaot nga ang diriyot nga pag-ikyas ni Arroyo nakapapugwat na sa pamunoang Aquino nga lisod nang pasabton ang katawhan kon maabtan na sab og laing 500 ka adlaw una makalihok ang uban pang mga kaso batok ni Arroyo ug sa iyang mga hinanib.\nSa pikas nga bahin, di hinuon mabasol silang Arroyo ug Abalos kon wa nay tarung kinatulgan. Kay ang ilang mga alas sa Korte Suprema nalupig ra man og huwes sa Pasay. Ambot unsaon pagtimbakuwas ni Chief Justice Renato Corona. Karon tingali nakasabot na nganong ni-resign si kanhi Ombudsman Merceditas Gutierrez.  leo_lastimosa@abs-cbn.com\nposted by cebu @ 2:33 PM 0 comments\nArangkada of Leo Lastimosa for November 19, 2011\nSuite ni Glo\nAng Mount Elizabeth Hospital sa Singapore maoy unang duawon ni kanhi presidente Gloria Arroyo kon makagawas siya sa Pilipinas. Ang 373 ka higdaanan nga pribadong tambalanan nag-specialize sa cardiology, oncology ug neuroscience. Apan wa ko magtuo nga mao nay nakapadani ni Arroyo.\nNi ang nahimutangan sa Mount Elizabeth. Nga naa sa kinapusoran sa shopping district sa Singapore. Kay bisan tuod nimatuod nang mga doktor ni Arroyo nga hapit na siya maayo, sukwahi sa mga pangangkon nga himatyon na, ug bisan sa iyang pananghid sa Korte Suprema nga moggawas siya di lang aron magpatambal kon dili aron sab motambong sa duha ka international conference, di maayong makit-an siyang mag-shopping: Kay mahimong matsambahan sa media ug peligrong moislag ang ubang shoppers.\nNahadlok ko nga ang tinuod nga hinungdan nganong ang Mount Elizabeth ang napilian ni Arroyo mao ang talagsaong kaluho sa tambalanan. Nga usa sa kinaham nga mga destinasyon sa labing adunahan ug gamhanan nga mga pasyente sa Asya ug ubang bahin sa kalibotan. Gibuksan niadtong 1979, ang Mount Elizabeth gipanag-iya na karon sa Parkway Holdings Ltd.m ang labing dakong health-care provider sa tibuok Asya.\nKay ang kuwarta di man usa sa mga suliran ni Arroyo, mahimong gipa-reserba na niyang daan ang Royal Suite. Kansang inadlaw nga bayranan, palihug panggunit sa imong lingkoranan, 8,316 Singaporean dollars, o P278 141.55. Wa pay labot ang 7% nga GST (goods and services tax), susama sa atong value added tax (VAT).\nBisan sa iyang pagpatambal, nakakita gihapon og kahigayonan si Arroyo sa pagpaukyab sa dako niyang katigayonan. Kinahanglan hinuon nga magpabilin si Arroyo og upat ka adlaw sa Royal Suite sa Mount Elizabeth aron malabwan ang gasto sa usa lang nila ka panihapon sa Le Cirque sa New York niadtong 2009 samtang nagbangotan ang katawhang Pilipinhon sa kamatayon ni Cory Aquino.\nAng usa lang ka adlaw nga bayranan sa Royal Suite makapatukod na og duha ka classrooms sa atong public schools. Kansang kakuwang gisulbad sa iyang pamunoan pinaagi sa pag-doble o pag-triple sa mga klase sa buntag, hapon ug gabii.\nAng eskandalo sa mga sinumbong nga manglikay sa ilang kaso pinaagi sa kalit nga pagkasakit ug pagtago sa luhong mga ospital, labi nang salida ni Arroyo, nakahimong madanihon sa sugyot nga magpasar og balaudnon nga ang mga opisyal sa gobyerno kinahanglang magpatambal sa mga ospital sa gobyerno kon simbako mangasakit sila.\nKon si Presidente Noynoy Aquino adto magpatambal sa Philippine General Hospital, si Gobernador Gwen Garcia sa Vicente Sotto Memorial Medical Center ug si Mayor Mike Rama sa Cebu City Medical Center, segurong molambo ang kalidad sa kahimanan ug pangalagad sa public hospitals.\nUg di na ta mahasol nga maghunahuna diin gikan ang kuwartang ibayad ni Arroyo sa Royal Suite sa Mount Elizabeth.  leo_lastimosa@abs-cbn.com\nposted by cebu @ 1:06 PM 0 comments\nArangkada of Leo Lastimosa for November 18, 2011\nDi diay himatyon\nNisiwil ang sidsid sa saya ni kanhi presidente Gloria Arroyo sa petisyon nga iyang gipasaka sa Korte Suprema batok sa pagdili sa Malakanyang sa iyang pagbiyahe aron magpatambal sa gawas sa nasud. Apan ang mayoriya sa mga mahistrado sa labawng hukmanan nipili sa paglingiw ug pagyanguyango sa nagkasukwahi niyang mga pangangkon.\nNiang usa sa siwil: Ang petisyon ni Arroyo niinsistir nga ang iyang kapakyas pagbiya aron pagpagaan o paglikay sa paggrabe sa iyang hypoparathyroidism ug metabolic bone disorder nakapatumaw sa kakuyaw nga ang iyang sakit mahimong permanente ug di na maayo; apan gisukip ni Arroyo sa petisyon ang testimoniya sa iyang mga doktor, silang Dr. Juliet Gopez-Cervantes ug Dr. Mario Ver, nga ang pasyente hingpit nang maayo sa iyang spine surgery sa unom ngadto sa walo ka buwan, kon way komplikasyon.\nSa ato pa, ang pangangkon ni Arroyo nga himatyon na siya gipanghimakak sa iyang kaugalingon nga mga mananambal. Silang Cervantes ug Ver di mga doktor sa gobyerno nga igo lang nakalili og kadiyot sa pasyente. Gani, si Ver ang naghimo sa tulo ka sunudsunod nga operasyon sa iyang spine. Silay gisaligan ni Arroyo sa iyang kinabuhi ug silay labing suhito sa tinuod nga kahimtang sa iyang panglawas.\nLaing siwil: Ang pangangkon ni Arroyo ug sa iyang mga turutot nga kinahanglan siyang magpakita sa labing daling panahon sa endocrinologists ug ubang mga espesyalista sa nagkalainlaing kanasuran, nga ang una ilang gikasabot nga pakigkitaan unta sa Singapore gahapon sa udto, gisukwahi sa kabahin sa iyang petisyon nga nananghid nga motambong sab siya og duha ka international conference. Unsa pa may laing katuyoan sa biyahe ni Arroyo nga wa maglambigit sa iyang kahimsog?\nMaayo na lang nga di tanang mahistrado sa Korte Suprema ang nagpaka buta ug bungol sa kuwestiyonableng mga pangangkon ni Arroyo. Nakabantay sa mga buslot nga nahisgutan sa ibabaw ug daghan pang uban si Associate Justice Maria Lourdes Aranal Sereno. Kinsa uban sa laing upat ka mahistrado--Antonio Carpio, Jose Mendoza, Bienvenido Reyes ug Estela Perlas-Bernabe--niawhag nga unya na hukman ang petisyon kon mapaminaw nang mga argumento sa gobyerno ni Presidente Noynoy Aquino.\nApan ang awhag gisalikway sa mayoriya, silang Chief Justice Renato Corona, Associate Justices Presbitero Velasco Jr., Arturo Brion, Diosdado Peralta, Lucas Bersamin, Roberto Abad, Martin Villarama Jr. ug Jose Perez. Kinsa nihukom pagluwat dayon og temporary restraining order (TRO) sa way pagpaminaw nilang DOJ Secretary Leila De Lima ug Solicitor General Jose Anselmo Cadiz.\nWa sab magdali silang Corona ug kaubanan, gitakda ang oral arguments unya pa sa Martes sunod semana. Mas unahon pa hinuon pagtuki angay bang sagpaon og contempt si De Lima sa dinalidali nila nga en banc session karong adlawa.  leo_lastimosa@abs-cbn.com\nposted by cebu @ 11:04 AM 0 comments\nArangkada of Leo Lastimosa for November 17, 2011\nKorte ni Arroyo\nDi makatabang sa ilang kawsa ang pagdalidali sa magtiayong Gloria ug Mike Arroyo paggawas sa nasud. Makapalig-on lang ni sa pagtuo nga desperado silang molikay sa mga kaso nga nag-ung-ong batok nila. Makapasamot lang sa pagduda nga nahadlok ang mga Arroyo nga gitinuod na gyong kampanya batok sa labing dagkong kawatan, apil o labi na nila.\nNalasaw ang kinaham nilang lusot, nga himatyon ang kanhi presidente ug nga sa gawas sa nasud ra siya matambalan, nalasaw tungod sa pangangkon sa ilang mga doktor nga ni-arang-arang nang iyang panglawas ug nga daghang espesyalista ug kahimanan sa mga tambalanan nga makaatiman niya dinhi.\nKon tinuod nga luya, di nang kalakaw ug himatyon na si Arroyo, nganong naghaguhago pa man siya pagkatkat sa ambulansiya ug pagsungasong sa bagang duot sa katawhan sa Terminal 1 sa Ninoy Aquino International Airport (NAIA) human gipahibawo ni Justice Secretary Leila de Lima nga gimandoan niyang Buro sa Imigrasyon pagbabag sa ilang biyahe? Desperado na ba gyod silang moggawas? O igo lang nisalida pagkuha og simpatiya?\nDi makabasol ang mga Arroyo nga wa mokubit ang publiko sa ilang pagpaluoy-luoy. Kay gawas nga wa silay angay, kadaghan na napaso ang katawhan sa daghan na uyamot nga sapawsapaw nilang inartista, pamakak ug pangilad.\nLabaw nang di katabang sa pag-insistir sa Korte Suprema sa ilang kaligdong, atubangan sa sibaw nga mga pasangil nga pulos itoy ni Arroyo ang mayoriya sa mga mahistrado, ang (1) nasobrahang kamasaligon sa mga Arroyo ug ang (2) pag-inat sa labawng hukmanan sa mga lagda aron pag-ulog-ulog sa giisip nga tinuod nilang bosing.\nNag-book nang daan ang mga Arroyo og duha ka flights sa PAL bisan sa wa pa ipahibawo sa Korte Suprema ang resolusyon pagtugot sa ilang biyahe. Ug nangabli ang labawng hukmanan hangtod sa gabii nang dako aron makapiyansa og P2 milyones ang mga Arroyo ug mahatdan og kopya sa resolusyon sa Department of Justice (DOJ).\nSa iyang pagpasaka og petisyon sa Korte Suprema batok sa watch list order (WLO) sa DOJ, si Arroyo nikuwestiyon sa iyang kaugalingong lagda, ang DOJ Circular No. 41, nga unang gipatuman sa iyang kanhi justice secretary, Alberto Agra, niadtong Mayo 25, 2010.\nSa pagtuki sa legalidad sa WLO, ang Korte Suprema mahimong mahigot sa ilang pagpabor sa samang mga lagda sa ubang mga buhatan: Gipaboran nila ang pagluwat sa Presidential Commission on Good Government og hold departure orders batok sa gidudahang cronies ni kanhi presidente Ferdinand Marcos; ang ang deployment ban nga gipahamtang sa Department of Labor and Employment batok sa pipila ka overseas Filipino workers.\nSa ato pa, bisan sa wa pa silang Arroyo ug Agra, giila na sa labawng hukmanan nga ang pagdili sa pagbiyahe mapahamtang sa ubang buhatan, gawas sa mga hukmanan.  leo_lastimosa@abs-cbn.com\nposted by cebu @ 2:43 PM 0 comments\nposted by cebu @ 3:23 PM 0 comments\nArangkada of Leo Lastimosa for July 7, 2012\nArangkada of Leo Lastimosa for July 6, 2012\nArangkada of Leo Lastimosa for June 17, 2012\nArangkada of Leo Lastimosa for June 16, 2012\nArangkada of Leo Lastimosa for June 15, 2012\nArangkada of Leo Lastimosa for June 13, 2012\nArangkada of Leo Lastimosa for June 12, 2012\nArangkada of Leo Lastimosa for June 9, 2012\nArangkada of Leo Lastimosa for June 7, 2012\nArangkada of Leo Lastimosa for June 6, 2012


Seestermühe (munisipyo) - Wikipedia\nAlang sa ubang mga dapit sa mao gihapon nga ngalan, tan-awa ang Seestermühe.\nMunisipyo ang Seestermühe sa Alemanya. Nahimutang ni sa estado pederal sa Schleswig-Holstein, sa amihanang bahin sa nasod, 280 km sa amihanan-kasadpan sa Berlin ang ulohan sa nasod. Adunay 959 ka molupyo.\n53°42′00″N 9°34′00″E / 53.7°N 9.56667°Ö / 53.7; 9.56667\nNahimutangan sa Seestermühe sa Alemanya.\nHapit nalukop sa kaumahan ang palibot sa Seestermühe. Dunay mga 442 ka tawo kada kilometro kwadrado sa palibot sa Seestermühe nga hilabihan populasyon. Ang klima baybayon. Ang kasarangang giiniton 8 °C. Ang kinainitan nga bulan Hulyo, sa 18 °C, ug ang kinabugnawan Enero, sa -4 °C.\n↑ 1.0 1.1 1.2 Seestermühe sa GeoNames.Org (cc-by); post updated 2014-01-02; database download sa 2015-05-23\nGikuha gikan sa "https://ceb.wikipedia.org/w/index.php?title=Seestermühe_(munisipyo)&oldid=29583633"\nLast edited on 18 Abril 2020, at 05:56\nKining maong panid kataposang giusab niadtong 18 Abril 2020 sa 05:56.


Point-of-Sale Security for Dummies Breach Detection: What you need to know Hosted vs. Premises-based Unified Communications Solutions Big data & Cybersecurity... The Good, Bad and Ugly! Using Cyber Insurance & Cybercrime Data to Limit Your Risk More On Software